Diari Oficial de la Generalitat Valenciana


Sumari del DOGV 9862, del 03-06-2024 (2024/5080)

RESOLUCIÓ de 28 de maig de 2024, del director general de l'Institut Valencià de Cultura, per la qual es convoquen els premis de la trenta-novena edició del Festival Internacional de Cinema de València - Cinema Jove i el premi de distribució del llargmetratge guanyador del Festival en 2023.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9862

Data del DOGV
:   03-06-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/5080


Data del document
:   28-05-2024

Organisme emissor
:   Institut Valencià de Cultura

Tipus de document
:   Resolució

Anàlisi jurídica

 Descriptors 

:   * Institut Valencià de Cultura

RESOLUCIÓ de 28 de maig de 2024, del director general de l'Institut Valencià de Cultura, per la qual es convoquen els premis de la trenta-novena edició del Festival Internacional de Cinema de València - Cinema Jove i el premi de distribució del llargmetratge guanyador del Festival en 2023. [2024/5080]  
El Festival Internacional de Cinema de València - Cinema Jove està organitzat per l'Institut Valencià de Cultura (IVC) i està reconegut per la Federació Internacional d'Associacions de Productors Cinematogràfics (FIAPF).  
Mitjançant l'Ordre 18/2019, de 4 de desembre, de la Conselleria d'Educació, Cultura i Esport (DOGV 8693, 09.12.2019), s'estableixen les bases reguladores per a la concessió, en concurrència competitiva, dels premis del Festival Internacional de Cinema de València - Cinema Jove (d'ara en avant, ordre bases reguladores).  
D'una banda, l'article 160.4.b de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions (DOGV 7464, 12.02.2015) (d'ara en avant, LHIS), estableix que les persones que ocupen la presidència dels organismes públics i les entitats de dret públic seran les competents per a realitzar la convocatòria de les subvencions, així com indica l'article 2, punt 2, lletra l) i l'article 4, punt 2, lletra j) del Reglament d'organització i funcionament de l'Institut Valencià de Cultura, aprovat pel Decret 5/2013, de 4 de gener, i modificat, a aquest efecte, pel Decret 141/2014, de 5 de setembre, del Consell (DOGV 7355, 08.09.2014), en virtut dels quals correspon a la Presidència convocar i resoldre la concessió d'incentius, ajudes i subvencions de les diverses matèries culturals integrades en l'Institut Valencià de Cultura.  
  
D'altra banda, de conformitat amb la resolució de la presidència de l'Institut Valencià de Cultura de 31 de maig de 2023 (DOGV 9615, 12.06.2023), es faculta a la persona titular de la direcció general de l'Institut Valencià de Cultura perquè dicte les resolucions i instruccions que es consideren oportunes per al desenvolupament i aplicació del que es disposa en l'ordre de bases, delegant-se expressament en aquesta, tant la convocatòria anual de subvencions com la seua concessió, així com la resolució de les incidències que puguen produir-se amb posterioritat a aquesta, inclosos els errors materials, aritmètics o de fet.  
Així, en virtut de l'anterior, resolc:  
  
Primer. Objecte  
1. Aquesta resolució té com a objecte convocar els premis corresponents a la trenta-novena edició del Festival Internacional de Cinema de València - Cinema Jove (d'ara en avant, Cinema Jove) i el premi de distribució del llargmetratge guanyador del Festival en 2023.  
  
La trenta-novena edició del Festival Internacional de Cinema de València - Cinema Jove, que tindrà lloc a València del 20 al 29 de juny de 2024, té com a objectiu la promoció de cineastes joves.  
2. Els premis de Cinema Jove dotats econòmicament tenen la naturalesa de subvenció pública i es concediran en règim de concurrència competitiva, d'acord amb els principis de publicitat, transparència, objectivitat, igualtat i no-discriminació.  
  
Segon. Categories i premis  
1. Els premis amb dotació econòmica es distribuiran en les categories següents:  
a) Premis a les persones titulars d'aquelles obres audiovisuals que tinguen la consideració de llargmetratge d'acord amb la definició de l'article 2 de l'ordre bases reguladores, que optaran als premis següents:  
  
- Lluna de València al millor llargmetratge, dotat amb 12.000 euros.  
- Premi Òrbites al millor llargmetratge de la secció Òrbites (llargmetratges experimentals o de no ficció), dotat amb 2.500 euros.  
- Premi del Públic al millor llargmetratge, dotat amb 2.500 euros.  
b) Premis a les persones titulars d'aquelles obres audiovisuals que tinguen la consideració de curtmetratge d'acord amb la definició de l'article 2 de l'ordre bases reguladores, que optaran als premis següents:  
- Lluna de València al millor curtmetratge, dotat amb 9.000 euros.  
c) Premis a les persones titulars d'aquelles obres audiovisuals de ficció o de caràcter documental que tinguen la consideració de sèrie d'acord amb la definició de l'article 2 de l'ordre bases reguladores, que optaran als premis següents:  
- Lluna de València a la millor sèrie, dotat amb 4.000 euros.  
- Premi del Públic a la millor sèrie, dotat amb 1.000 euros.  
d) Premi a la distribució del llargmetratge guanyador del premi Lluna de València en la 38a edició de Cinema Jove, dotat amb 27.000 euros.  
2. D'acord amb la Llei 8/2023, de 27 de desembre, de pressupostos de la Generalitat per a l'exercici 2024 (DOGV 9756, 30.12.2023), aquests premis s'imputaran al crèdit previst en la secció G0118, entitat 016, línia de subvenció S0994, Premis Cinema Jove, per un import màxim de 58.000 euros, inclòs en el capítol 4 del pressupost de l'Institut Valencià de Cultura.  
Així mateix, l'import esmentat podrà ser minorat quan, en el marc de les polítiques d'estabilitat pressupostària i sostenibilitat financera, s'adopten mesures de no disponibilitat que afecten els crèdits de la línia de subvenció que el finança.  
3. No estan subjectes a aquesta resolució els premis sense dotació econòmica.  
Tampoc s'ajustaran a aquesta resolució els esments especials que atorguen els diversos jurats a les obres participants ni els premis patrocinats per altres entitats.  
4. L'import dels premis estarà subjecte a les retencions i les mesures fiscals corresponents a l'estat en què els beneficiaris tinguen el seu domicili fiscal.  
  
Tercer. Persones beneficiàries  
Seran beneficiàries dels premis en metàl·lic de Cinema Jove previstos en aquesta resolució:  
a) Pel que fa als premis Lluna de València a millor llargmetratge de ficció i millor sèrie, premi Òrbites, Premi del Públic a millor llargmetratge i Premi del Públic a la millor sèrie, les empreses productores.  
  
b) Pel que fa al premi Lluna de València a millor curtmetratge, el 50 % de la dotació del premi s'atorgarà al director o la directora del curtmetratge i un 50 % s'atorgarà a la productora.  
c) Pel que fa al premi a la distribució del llargmetratge guanyador del premi Lluna de València en l'edició anterior, l'empresa distribuïdora d'aquest llargmetratge en Espanya.  
  
Quart. Requisits de les obres i condicions tècniques  
1. Només hi podran participar obres produïdes a partir de l'1 de gener de 2023.  
2. Les produccions no podran haver participat en edicions anteriors de Cinema Jove.  
3. Els directors i les directores de les obres hauran de ser majors d'edat i haver nascut a partir de l'1 de gener de 1984.  
4. Les empreses titulars de les obres hauran d'acreditar les exigències relatives a la promoció d'igualtat i als plans d'igualtat que recull el capítol III, del títol IV de la Llei orgànica 3/2007, de 22 de març, per a la igualtat efectiva de dones i homes.  
5. En cap cas es podran presentar més de dues obres del mateix director.  
6. Les sèries hauran de constar d'un mínim de tres episodis de duració, igual o inferior a 40 minuts.  
Les obres s'hauran de presentar juntament amb la sol·licitud de participació, en versió original amb subtítols en anglés, excepte si estan rodades en castellà o en valencià.  
Aquelles obres que se seleccionen per a participar en Cinema Jove estaran obligades a presentar subtítols en anglés en un arxiu a part, independentment de l'idioma en el qual estiguen rodades.  
7. Les persones físiques o jurídiques que realitzen la inscripció declararan responsablement que tenen tots els drets de propietat intel·lectual de l'obra exhibida en el festival i del material audiovisual que s'hi inclou. El festival no es farà responsable si s'incompleix aquesta norma.  
  
Cinqué. Presentació de sol·licituds  
1. Les sol·licituds de participació d'obres audiovisuals en Cinema Jove es podran presentar fins al 7 de juny de 2024.   
La presentació de sol·licituds es farà exclusivament a través de l'enllaç següent:  
Valencià: https://www.cinemajove.com/va/inscripcio/  
Castellà: https://www.cinemajove.com/inscripcion/  
Anglés: https://www.cinemajove.com/en/submissions/  
La sol·licitud de participació de les obres audiovisuals no implica la participació de les obres en Cinema Jove, si no superen el procés de selecció.  
2. Les dades de caràcter personal que s'aporten amb la sol·licitud es podran incloure en un fitxer per a ser tractades per l'Institut Valencià de Cultura com a titular responsable del fitxer, en l'ús de les funcions pròpies que té atribuïdes i en l'àmbit de les seues competències. Igualment, els sol·licitants d'ajuda podran exercir els drets d'accés, rectificació, cancel·lació i oposició, tot això de conformitat amb el que es disposa en el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes, i en la Llei orgànica 3/2018, de 5 de desembre, de protecció de dades personals i garantia dels drets digitals.  
  
Es pot consultar la política completa de privacitat de l'IVC en l'adreça següent: https://ivc.gva.es/val/ivc-val/qui-som-ivc/avis-legalval/politica-de-privadesa.  
3. Quant a la sol·licitud de l'ajuda a distribució, la presentació de sol·licituds es farà exclusivament a través de l'enllaç següent:  
Valencià:https://www.cinemajove.com/distribucio  
Castellà: https://cinemajove.com/distribucion  
Caldrà acompanyar-la amb la documentació següent:  
a) Antiguitat de l'empresa, que caldrà acreditar a través de qualsevol dels mitjans següents: declaració responsable del representant; aportació de l'escriptura de constitució; NIF; alta en el Cens de professionals, retenidors i empresaris, o alta en l'Impost d'Activitats Econòmiques.  
  
b) Pla de distribució del llargmetratge premiat.  
En cap cas seran vàlids els documents als quals s'haja d'accedir mitjançant enllaços o adreces web, corresponents a aplicacions o plataformes d'emmagatzematge, o a serveis d'allotjament d'arxius, de manera que aquests documents es consideraran no presentats.  
  
Sisé. Selecció prèvia i lliurament de materials  
1. El director general de l'Institut Valencià de Cultura nomenarà un comité d'experts integrat per tres especialistes en el sector audiovisual amb experiència acreditada. Per a la selecció, cada comité tindrà en compte els criteris continguts en el resolc huité d'aquesta resolució.  
  
2. En el termini màxim de 20 dies des que finalitze el termini de presentació de sol·licituds, es farà pública en la web de Cinema Jove una relació de les obres seleccionades. El resultat d'aquesta selecció no admetrà cap recurs. Amb aquesta relació s'indicaran les seues qualitats tècniques i la resta de material complementari que han d'aportar els respectius titulars, als quals es notificarà, sense perjudici del que s'ha esmentat anteriorment, la selecció i el material que han de presentar, i s'establirà un termini màxim de 10 dies hàbils perquè ho aporten.  
En cas que algun sol·licitant no presente aquest material en el termini indicat, es considerarà que ha desistit de la seua sol·licitud.  
Igualment, si el material aportat no ofereix les garanties tècniques necessàries per a una bona projecció en públic i el seu titular no esmena les deficiències advertides en el termini en què siga requerit per a fer-ho, es considerarà no presentat.  
Les despeses de remissió del suport seran per compte de l'expedidor i les de devolució seran a càrrec de Cinema Jove.  
Els suports i el seu contingut estaran assegurats per Cinema Jove des de la recepció fins a la devolució.  
Els suports i el seu contingut es remetran, una vegada finalitzat el certamen, a l'adreça indicada en l'apartat corresponent del full d'inscripció. En cas que les dades no estiguen correctes o completes, Cinema Jove no es responsabilitza dels retards o la pèrdua en la devolució.  
  
Seté. Jurats  
1. El director general de l'Institut Valencià de Cultura nomenarà un jurat amb experiència acreditada. Només dos membres d'aquest jurat tindran la nacionalitat espanyola.  
Els jurats de la categoria de curtmetratges i de la categoria de sèries estaran formats, respectivament, per tres persones de prestigi professional reconegut en el sector audiovisual amb experiència acreditada en la categoria d'obres que hagen de valorar.  
En el nomenament de cada jurat es designarà un president entre els seus membres.  
2. Els jurats estaran assistits per una persona de l'organització de Cinema Jove que serà nomenada com a secretària i actuarà amb veu, però sense vot, i alçarà les actes de les reunions.  
3. La identitat de les persones que componen els jurats es farà pública en la web de Cinema Jove amb almenys una setmana d'antelació del començament del certamen.  
4. El jurat queda facultat per a resoldre qualsevol incidència que es puga presentar en el transcurs de les deliberacions. La decisió del jurat s'adoptarà per majoria simple i serà inapel·lable.  
5. Mitjançant un acord motivat, el jurat podrà proposar que es deixe desert qualsevol dels premis.  
6. Una acta reflectirà, motivadament, els premis i, si és el cas, les mencions especials que s'atorguen a les obres presentades, així com si es proposa deixar desert algun dels premis; tot això tenint en compte els criteris de valoració continguts en el resolc huité d'aquesta resolució.  
  
L'acta amb la indicació de les obres i les persones premiades es farà pública en la web de Cinema Jove.  
7. Cada jurat formularà la proposta de resolució vinculant a la presidenta de l'Institut Valencià de Cultura.  
  
Huité. Criteris de valoració  
1. El jurat valorarà les obres participants segons criteris artístics i tècnics, considerant la seua qualitat, desenvolupament, consistència, originalitat i valors que transmeten, fins a un màxim de 10 punts, la qual cosa motivarà la seua proposta de resolució i adjudicant-se els premis a les obres amb major puntuació en cada categoria.  
a) La qualitat artística de l'obra i l'originalitat del guió es valorarà amb un màxim de 7 punts.  
b) La qualitat tècnica de l'obra es valorarà amb un màxim de 3 punts.  
En cas que hi haja empat, es podrà adjudicar el premi ex aequo i es repartirà l'import entre les pel·lícules empatades en puntuació.  
2. Pel que fa al premi a la distribució, es valorarà l'experiència en distribució de l'empresa i el pla de distribució de l'obra, fins a un màxim de 20 punts:  
a) L'antiguitat de l'empresa distribuïdora es valorarà fins a un màxim de 5 punts i s'assignarà un punt per cada any d'antiguitat.  
b) El pla de distribució es valorarà amb un màxim de 15 punts, i s'assignarà un punt per cada municipi en el qual s'estrene la pel·lícula, fins a un màxim de 10 punts, i 1 punt per cada província en què s'estrene la pel·lícula, fins a un màxim de 5 punts. En qualsevol cas, serà obligatori l'estrena en almenys cinc ciutats i en tres províncies diferents. Si el pla de distribució no preveu aquests requisits mínims, la sol·licitud serà desestimada.  
3. En cap cas es podran premiar treballs que enaltisquen valors contraris als drets fonamentals.  
  
Nové. Resolució  
1. La resolució de la presidenta de l'Institut Valencià de Cultura per la qual es concedeixen els premis s'ajustarà al que es disposa en l'article 10 de l'ordre bases reguladores i es publicarà en el Diari Oficial de la Generalitat Valenciana, en la pàgina web de l'Institut Valencià de Cultura i en la pàgina web de Cinema Jove. Les ajudes concedides es publicaran igualment en la Base de dades nacional de subvencions (BDNS).  
  
2. El termini màxim per a dictar i publicar la resolució serà de sis mesos, a comptar de la data de publicació de la convocatòria.  
En cas que la convocatòria no siga resolta en el termini previst anteriorment, s'entendran desestimades totes les sol·licituds, sense perjudici de l'obligació de l'Administració de resoldre, continguda expressament en la Llei 39/2015, d'1 d'octubre, del procediment administratiu comú de les administracions públiques.  
3. La resolució de concessió posarà fi a la via administrativa i contra aquesta es podrà interposar, potestativament, un recurs de reposició davant de la presidenta de l'Institut Valencià de Cultura, en el termini d'un mes a comptar des de l'endemà de la publicació, o bé, directament, un recurs contenciós administratiu, davant dels jutjats contenciosos administratius de València, en el termini de dos mesos a comptar des de l'endemà de la publicació, sense perjudici de qualsevol altre que s'estime pertinent.  
  
Desé. Obligacions dels beneficiaris  
1. Són obligacions dels beneficiaris les que es preveuen en l'article 11 de l'ordre bases reguladores.  
2. Les persones beneficiàries hauran de facilitar les dades bancàries en què vulguen rebre l'import de l'ajuda, per a la qual cosa han d'omplir el model de domiciliació bancària que s'adjunta a aquesta convocatòria com a annex II.  
En cas que no es presente l'acceptació, es declararà la pèrdua del dret a l'import del premi concedit.  
Sense perjudici del que s'ha esmentat anteriorment, la presentació de l'acceptació fora del termini establit constitueix una infracció administrativa, tal com recull l'article 56 de la Llei 38/2003, de 17 de novembre, general de subvencions, per la qual cosa comportarà l'aplicació de les sancions que corresponga.  
3. Juntament amb l'acceptació, les persones beneficiàries hauran de presentar una declaració responsable de les ajudes de minimis que els han concedit per qualsevol projecte, incloses les vinculades als costos de l'obra premiada, durant els dos exercicis fiscals anteriors i durant l'exercici fiscal en curs, amb la indicació de l'import, l'organisme, la data de concessió i el règim d'ajudes en què s'empara, o, si és el cas, la declaració de no haver rebut cap ajuda.  
A aquest efecte es tindrà en compte el que es disposa en l'article 13 de l'ordre bases reguladores.  
4. Les obres seleccionades en Cinema Jove hauran de fer constar el logotip de la Selecció Oficial del festival en els títols de crèdit inicials de la producció audiovisual i en la publicitat de l'obra. Per a les obres premiades en Cinema Jove, haurà de constar el logotip del premi obtingut en els títols de crèdit inicials de la producció audiovisual i en la publicitat de l'obra. Aquests logotips seran proporcionats pel festival.  
  
La companyia distribuïdora de la pel·lícula guanyadora del premi Lluna de València al millor llargmetratge en 2023 es compromet a utilitzar el logotip de Cinema Jove en la promoció i la publicitat d'aquestes pel·lícules i esmentar el premi obtingut.  
5. L'empresa distribuïdora que siga beneficiària de l'ajuda a la distribució del llargmetratge premi Lluna de València 2023 haurà d'estrenar-lo comercialment a Espanya abans del 15 de desembre de 2024, i comunicar-ho, a través del registre telemàtic, a l'Institut Valencià de Cultura en el termini dels 15 dies següents a l'estrena, indicant les sales, els municipis, les sessions i les dates de projecció, que s'hauran d'ajustar al pla de distribució presentat juntament amb la sol·licitud, llevat que motive de manera suficient les possibles modificacions. S'assimilarà a l'exhibició en sales cinematogràfiques, l'estrena comercial en modalitat de streaming o en plataformes digitals de visionat sota demanda, que s'haurà de comunicar amb anterioritat a l'IVC.  
En cas que no s'estrene en aquest termini o es modifique més d'un 25 % el pla de distribució presentat juntament amb la sol·licitud, es declararà perdut el dret al premi concedit i es revocarà el premi amb l'obligació de fer-ne el reintegrament.  
6. En virtut del que preveu l'article 171.1 de la Llei 1/2015, LHIS, no es podrà fer el pagament de la subvenció si la persona beneficiària no es troba al corrent en el compliment de les seues obligacions tributàries, i davant de la Seguretat Social, o té la condició de subjecte deutor per resolució de procedència de reintegrament. Aquestes circumstàncies podran comportar la pèrdua del dret al cobrament de l'ajuda.  
  
Onzé. Justificació i pagament  
1. En compliment del que s'estableix en l'article 165.2, lletra i de la Llei 1/2015 LHIS i d'acord amb l'article 12 de l'ordre bases reguladores, la resolució de concessió del premi comportarà la justificació de la subvenció rebuda.  
2. L'import dels premis es farà en un únic pagament, en el termini màxim d'un any des de la concessió, mitjançant ingrés en el compte bancari indicat per la persona beneficiària.  
  
Dotzé. Obligacions de transparència  
Les persones beneficiàries hauran de complir les obligacions de transparència a què es refereix l'article 14 de l'ordre bases reguladores quan es donen les circumstàncies previstes en aquest article.  
  
Tretzé. Annexos  
Aquesta resolució inclou dos annexos que s'indiquen a continuació:  
  
- Annex I: sol·licitud de participació en el premi a la distribució.  
- Annex II: domiciliació bancària.  
  
Catorzé. Eficàcia  
Aquesta resolució produirà efectes l'endemà de la publicació en el Diari Oficial de la Generalitat Valenciana.  
De conformitat amb el que s'estableix en els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, i 8, 14 i 46 de la Llei reguladora de la jurisdicció contenciosa administrativa, contra aquest acte, que posa fi a la via administrativa, es pot recórrer potestativament en reposició o bé es pot plantejar directament un recurs contenciós administratiu en els terminis i davant dels òrgans que s'indiquen a continuació:  
  
a) El recurs de reposició s'haurà d'interposar davant de la presidenta de l'Institut Valencià de Cultura, en qualitat d'òrgan competent per a concedir les ajudes, en el termini d'un mes a comptar des de l'endemà de la publicació d'aquest en el Diari Oficial de la Generalitat Valenciana.  
b) El recurs contenciós administratiu s'haurà de plantejar davant dels jutjats contenciosos administratius de València, en el termini de dos mesos a comptar des de l'endemà de la publicació d'aquest en el Diari Oficial de la Generalitat Valenciana.  
  
València, 28 de maig de 2024.- El director general de l'Institut Valencià de Cultura: Álvaro López-Jamar Caballero.